BBP: Ekonomie op pad na kantelpunt(Foto: Maroela Media) Die DA het die ANC gelooi vir ŉ beleid wat die amptelike opposisie sê die skuld moet kry vir die siklus van lae groei waarin Suid-Afrika vasgekeer is. Statistieke Suid-Afrika het Dinsdag aangekondig dat die BBP in die tweede kwartaal van vanjaar met 0,7% ingekrimp het. Die groeikoers is nou van 19,9% afwaarts aangepas tot 1,7%. “Dit is in skrille kontras met die tesourie se ooroptimistiese voorspelling aan die begin van die jaar vir BBP-groei van 4,8% vir vanjaar,” sê dr. Dion George, die DA se woordvoerder oor finansies. Beurtkrag en die verwoestende oorstromings is sommige van die faktore wat tot die swak groei bygedra het. “Vir meer as die helfte van die tweede kwartaal het Suid-Afrikaners rekordhoë beurtkrag ondervind wat ekonomiese uitsette gesmoor het, terwyl die ANC se onverskillige reaksie op die verwoestende vloede in KwaZulu-Natal enige hoop van ŉ vinnige herstel in sy spore gestuit het,” sê George. Altesame 70% van Suid-Afrikaanse bedrywe het in hierdie tyd negatiewe groei ondervind. Nagenoeg 41% van huishoudings sukkel om kos op die tafel te sit en George sê die daling in BBP gaan ŉ beduidende uitwerking op veral die armste huishoudings hê. “Suid-Afrika se sogenaamde post-pandemieherstel het op elke gebied onderpresteer en die grootte van die ekonomie is opnuut kleiner as wat dit voor die pandemie was.” George sê Suid-Afrika is ŉ ontluikende mark met ŉ reusewerksmag tot sy beskikking en die ekonomie behoort onder hierdie omstandighede groei te ondervind. Pleks daarvan is Suid-Afrika vasgekeer in ŉ verskriklike afwaartse en selfgedrewe siklus wat veroorsaak word deur mislukte beleid, lae groei, hoë werkloosheid, minder kapitaalvorming weens onsekerheid oor die toekoms van private eiendomsreg en ŉ swak staatsdiens wat gekenmerk word deur staatsbeheerde ondernemings en patronaatskapnetwerke. George waarsku indien die nodige fiskale hervorming nie ingestel gaan word nie, gaan Suid-Afrika ŉ kantelpunt bereik met ongekende skade wat nie ongedaan gemaak sal kan word nie. Wouter Wessels, die VF Plus se woordvoerder oor ekonomie, stem saam dat die BBP-syfers ŉ aanduiding is dat die regering se planne vir die ekonomie misluk. “Dit dui ook daarop dat pres. Cyril Ramaphosa uit voeling is met die werklikhede van die probleme wat die land se ekonomie kniehalter. Ekonomiese oplewing en groei sal slegs moontlik wees indien werklike strukturele hervorming in die land plaasvind,” sê Wessels. Beurtkrag is Dinsdag opnuut ingestel en geld tot Sondag. Wessels sê sonder betroubare elektrisiteitsvoorsiening, en met ontoereikende basiese dienslewering en die regering se beleid en wetgewing wat sakebedrywighede beperk, sal die ekonomie aanhou om te bloei. “Dié inkrimping van die ekonomie sal die belastinginkomste van die staat benadeel wat die wankelrige fiskale posisie verder sal verswak. Die staatskas is reeds bankrot terwyl die behoefte aan maatskaplike dienste soos gesondheid, onderwys en maatskaplike toelae daagliks toeneem,” sê Wessels. Die private sektor moet eerder in staat gestel word om te belê, werk te skep en ekonomiese groei te bewerkstellig, sê hy, maar dit kan slegs gebeur as die regering onder meer beleidsekerheid gee, die kragkrisis oplos, korrupsie hokslaan, kaderontplooiing staak en ontslae raak van wetgewing soos dié oor swart bemagtiging. “Dit is wel moontlik om hierdie aanpassings te maak om die ekonomie op die herstelpad te plaas, maar onder die ANC sal dit nie gebeur nie,” sê Wessels.